Document ID: 32008R0821

KOMISIJAS REGULA (EK) Nr. 821/2008
(2008. gada 18. augusts),
ar ko groza Padomes Regulu (EK) Nr. 1362/2000 attiecībā uz Kopienas tarifu kvotu atvēršanu Meksikas izcelsmes banāniem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 29. jūnija Regulu (EK) Nr. 1362/2000, ar kuru Kopienā ievieš Apvienotās padomes Lēmuma Nr. 2/2000 tarifu noteikumus saskaņā ar Pagaidu līgumu par tirdzniecību un ar tirdzniecību saistītiem jautājumiem starp Eiropas Kopienu un Meksikas Savienotajām Valstīm (1), un jo īpaši minētās regulas 4. pantu,
tā kā:
(1)
Lai ņemtu vērā Bulgārijas un Rumānijas pievienošanos Eiropas Savienībai 2007. gada 1. janvārī, Ekonomikas partnerattiecību, politikas koordinācijas un sadarbības nolīguma starp Eiropas Kopienu un tās dalībvalstīm, no vienas puses, un Meksikas Savienotajām Valstīm, no otras puses, Otrais papildprotokols tika parakstīts 2006. gada 29. novembrī un stājās spēkā2007. gada 1. martā.
(2)
Tādēļ ar ES un Meksikas Apvienotās padomes Lēmumu Nr. 2/2008 (2), ar ko groza Apvienotās padomes 2000. gada 23. marta Lēmumu Nr. 2/2000 (3), pielāgoja konkrētus noteikumus ES un Meksikas Apvienotās padomes Lēmumā Nr. 2/2000 par preču tirdzniecību, izcelsmes sertifikāciju un valsts iepirkumu. Ar minēto lēmumu paredz jaunu gada tarifu kvotu atvēršanu Meksikas izcelsmes banāniem.
(3)
Lai ieviestu šo tarifu kvotu, jāpielāgo Padomes Regula (EK) Nr. 1362/2000. Tādēļ jāatver jauna tarifa kvota Meksikas izcelsmes banāniem un jāaizver tā tarifa kvota banāniem, ko atvēra 2004. gadā ar Komisijas Regulu (EK) Nr. 1553/2004 (4), ko beidza piemērot no 2006. gada 1. janvāra pēc tarifu režīma ieviešanas, ko noteica ar Padomes 2005. gada 29. novembra Regulu (EK) Nr. 1964/2005 par tarifu likmēm banāniem (5).
(4)
Saskaņā ar Lēmumu Nr. 2/2008 jaunajai tarifu kvotai jābūt pieejamai no katra kalendārā gada 1. janvāra līdz 31. decembrim. Šo kvotu pirmo reizi piemēro, sākot no trešās dienas pēc Lēmuma Nr. 2/2008 publicēšanas Eiropas Savienības Oficiālajā Vēstnesī. Tādēļ šī regula jāpiemēro no tās pašas dienas, un tai jāstājas spēkā nekavējoties.
(5)
Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 1362/2000 groza šādi.
1)
Regulas 2. pantu groza šādi:
a)
minētā panta 5.b apakšpunktu aizstāj ar šādu apakšpunktu:
“5.b Muitas nodokli precēm ar KN kodu 0803 00 19 pielikumā minētajai tarifu kvotai ar kārtas Nr. 09.1834 nosaka EUR 70 apmērā par tonnu.”;
b)
minētā panta 6. punktu aizstāj ar šādu tekstu:
“6. Izņemot tarifu kvotu ar kārtas Nr. 09.1834, Nr. 09.1854, Nr. 09.1873 un kārtas Nr. 09.1899, šīs regulas pielikumā minētās tarifu kvotas atver katru gadu uz divpadsmit mēnešu laikposmu no 1. jūlija līdz 30. jūnijam. Šīs kvotas pirmo reizi atver 2000. gada 1. jūlijā.
Tarifu kvotu ar kārtas Nr. 09.1834 atver katru kalendāro gadu laikposmā no 1. janvāra līdz 31. decembrim. Attiecībā uz 2008. gadu šo kvotu piemēro no 2008. gada 29. jūlija.
Tarifu kvotu ar kārtas Nr. 09.1873 atver no 2004. gada 1. maija līdz 2004. gada 31. decembrim un katrā kalendārajā gadā laikposmam no 1. janvāra līdz 31. decembrim tik ilgi, kamēr minētā kvota ir piemērojama.”
2)
Pielikumu groza, kā paredzēts šīs regulas pielikumā.
2. pants
Šī regula stājas spēkā tās publicēšanas dienā Eiropas Savienības Oficiālajā Vēstnesī.
To piemēro no 2008. gada 29. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 18. augustā

Labels: 3
17
18